REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/10-18

31. januar 2018. godine

B e o g r a d

Z A P I S N I K

25. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 30. JANUARA 2018. GODINE

Sednica je počela u 11,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Ognjen Pantović, Radovan Jančić, Mladen Lukić, Arpad Fremond, Marjana Maraš, Miroslav Aleksić, Nada Lazić i Milorad Mirčić kao i Vladimir Đurić (zamenik Nenada Božića), zamenik člana Odbora.

Sednici nisu prisustvovali članovi Odbora: Jasmina Obradović, Goran Ješić, prof. dr Miladin Ševarlić i Nenad Božić.

Sednici su prisustvovali predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Emina Milakara, v.d. direktora Uprave za veterinu, Bojan Živković, pomoćnik direktora Uprave za agrarna plaćanja, Dragoslav Milutinović, Uprava za agrarna plaćanja, Milan Ćuprić, Sektor za poljoprivrednu politiku, Sanja Prodanović i Branislav Veljković, Sektor za ruralni razvoj, Vlade Đoković i Lidija Ristić Matijević, Uprava za zaštitu bilja.

Odbor je većinom glasova (13 za, 1 nije glasao) usvojio sledeći

D n e v n i r e d

1. Razmatranje Informacije o radu Ministarstva poljoprivrede, šumarstva i vodoprivrede za četvrti kvartal 2017. godine ( broj 02-103/18 od 16. januara 2018. godine);
2. Razno.

Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za četvrti kvartal 2017. godine

U uvodnim napomenama, Velimir Stanojević predstavio je Informaciju i rekao da su u četvrtom kvartalu 2017. godine usvojene četiri uredbe i 12 pravilnika, među kojima su Pravilnik o kvalitetu sirovog mleka, Pravilnik o malim količinama primarnih proizvoda koje služe za snabdevanje potrošača, području za obavljanje tih delatnosti kao i odstupanja koja se odnose na male subjekte u poslovanju hranom životinjskog porekla, Pravilnik o šumskom redu, Pravilnik o podsticaju za očuvanje životinjskih genetičkih resursa u banci gena itd. Sektor za ruralni razvoj je pripremio pravilnike za IPARD, promociju IPARD-a kao i nacionalne mere za 2018. godinu, sa fokusom na sisteme za navodnjavanje, podizanje višegodišnjih zasada i program za mlade poljoprivrednike starosti do 40. godina. Zatim, priprema se i Uredba o raspodeli podsticaja u poljoprivredi i ruralnom razvoju za 2018. godinu. Takođe, cilj je da se od 2019. godine premije za mleko isplaćuju po kvalitetu. Po pitanju međunarodne saradnje i procesa pristupa Evropskoj uniji, istakao da je Vlada Srbije usvojila pregovaračku poziciju za Poglavlje 13 i da je dokument predat Evropskoj komisiji, kao i da je dostavljen drugi deo Nacrta akcionog plana za Poglavlje 11. Takođe, završena je eksterna revizija za sprovođenje IPARD programa. Implementiran je i projekat rejonizacije voćarske proizvodnje, Po njegovim rečima, Ministarstvo priprema poseban model za dizel gorivo za poljoprivredike, koji će se primenjivati od jeseni. Povećana su izdavanja za sisteme za navodnjavanje i trenutno se gradi 14 sistema iz fonda Abu Dabi a sprema se 15 novih projekata, dok je cilj Ministarstva da se u naredne dve do tri godine dođe do novih 150.000 hektara pod sistemima za navodnjavanje.

Bojan Živković istakao je da je Uprava za agrarna plaćanja u 2017. godini izdala 112.000 rešenja za subvencije, sa realizacijom budžeta od 92%. Takođe, svi koji su ispunili uslove, biće ispaćeni u narednom periodu.

Vlade Đoković rekao je da od avgusta 2017. godine politika uvoza u Rusku Federaciju takva da postoje zajedničke kontrole ruskih inspektora i inspektora zemlje izvoznice, i na taj način se sprečava unošenje štetnih organizama i ilegalni promet roba. Problem se javlja sa dokazivanjem porekla površina pod voćem zbog neažurnosti podataka Republičkog zavoda za statistiku. Ove godine je podneto 12 zahteva za uvoz u Rusku Federaciju i sav sadni materijal je dobio dozvolu za uvoz, uključujući i lozni materijal. Uzeti su uzorci loznog sadnog materijala i naša laboratorija nije konstatovala prisustvo određene bakterije, a naši stručnjaci su u stalnom kontaktu sa ruskim laboratorijama i njihovim ekspertima kako bi se rešio problem zabrane izvoza jedne naše firme zbog eventualnog prisustva bakterije u loznim materijalima.

Emina Milakara istakla je da Uprava za veterinu radi monitoring na aflatoksin. Od avgusta 2017. godine Uprava je organizovala niz predavanja poljoprivrednicima zajedno sa poljoprivrednom stručnom službom, podelila flajere kakva hrana treba da se daje stoci i da se izbegavaju silaže u kritičnim periodima godine. Po njenim rečima, u ovom trenutku se aflatoksin drži pod kontrolim. Takođe, Direkcija za nacionalne referentne laboratorije treba uskoro da počne sa radom. Podsetila je da saglasno članu 148. Zakona o veterinarstvu, mogu da se ovlaste veterinari da u manjim objektima vrše kontrolu životinja na klanici.

Branislav Veljković naglasio je da pored konsultantskih agencija za sprovođenje IPARD-a, paralelno se nastavljaju obuke za konsultante u poljoprivrednim stručnim službama i samih korisnika, a troškovi za angažovanje konsultanata će se refundirati u slučaju odobrenja IPARD projekta.

Marijan Rističević ukazao je na mogući problem što u osnivanju konsultantskih agencija za sprovođenje IPARD-a učestvuju određeni državni službenici i opasnost od povraćaja IPARD sredstava zbog moguće zloupotrebe i neefikasnog sprovođenja odobrenog programa. Takođe, potrebno je da Uprava za agrarna plaćanja utvrdi iznos odobrenih a neisplaćenih podsticaja za prošlu godinu, kako bi se ta sredstva isplatila iz budžetske rezerve ili drugih izvora finansiranja. Zatim, da se poljoprivrednicima dozvoli otkup dela duga po osnovu PIO i zdravstvenog osiguranja.

U diskusiji su učestvovali narodni poslanici: Marijan Rističević, Milija Miletić, Miroslav Aleksić, Milorad Mirčić, Vladimir Đurić i Arpad Fremond.

Odbor je jednoglasno, a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za četvrti kvartal 2017. godine i odlučio da je prihvati.

Druga tačka dnevnog reda - Razno

Pod tačkom razno, nije bio prijavljenih za raspravu.

Pošto drugih pitanja i predloga nije bilo, sednica je zaključena u 13,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević